**Ikt.sz.: 184 /2021**

**Módosított intézkedési terv a 2021/2022. tanévben a Petőfi Sándor Római Katolikus Általános Iskola és Gimnáziumban a járványügyi készenlét idején alkalmazandó eljárásrendről**

Az utóbbi idők sorozatos légúti megbetegedései okán módosítottuk intézkedési tervünket, mely szerint

**2021. szeptember 27-től, hétfőtől** az iskolába csak maszkban lehet belépni. Bővebben tájékoztatás erről

a 2.3 pontban.

Jelen intézkedési terv, módosításig vagy visszavonásig marad érvényben, a módosítására a járványügyi helyzet alakulásától függően, a tapasztalatok figyelembevételével és a Kormány rendelkezései alapján kerül sor.

# Központi protokoll betartására vonatkozó helyi szabályozás

# 1. FELKÉSZÜLÉS A NEVELÉSI ÉVRE, TANÉVKEZDÉSRE

1.1 Intézményünkben alapos, mindenre kiterjedő fertőtlenítő takarítást végeztünk, ennek végrehajtását és megvalósulását a vezetőség ellenőrizte.

1.2 A fertőtlenítő nagytakarítás elvégzése során figyelembe vettük a Nemzeti Népegészségügyi Központ (NNK) ajánlását.

# 2. AZ INTÉZMÉNYEK LÁTOGATÁSA, RENDEZVÉNYEK, KIRÁNDULÁSOK

2.1 Iskolánkat kizárólag egészséges, tüneteket nem mutató tanuló látogathatja. Az oktatásban és nevelésben, illetve az intézményünk működtetésében csak egészséges és tünetmentes dolgozó vehet részt. A kiszámíthatatlan járványügyi helyzet miatt jogviszonyban nem álló személy csak előzetes egyeztetés alapján tünetmentesen engedhető be az intézmény területére. Amennyiben gyermeküknél tüneteket észlelnek, a NNK aktuális eljárásrendje alapján a szülők gondoskodjanak orvosi vizsgálatról. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.

2.2 Folyamatos ügyeleti munkával törekszünk arra, hogy intézményünk területén elkerüljük a csoportosulást, segítsük a védőtávolság betartatását.

2.3 A tanítási órákon, foglalkozásokon a **maszk viselése** a szaktanár kérése esetén kötelező. Azonban a **közösségi terekben** viselése mindenki számára **kötelező**, már az iskola épületébe való belépéstől kezdve.

2.4 A szünetekben a nagyobb csoportosulás elkerülése érdekében a gimnazisták és az alsó tagozatos diákok a tantermekben, míg a felső tagozatos diákok a folyóson tartózkodnak. Az alsós diákok a 2. és 4., a felsős diákok és a gimnazisták 1. és a 3. szünetet az udvaron tölthetik.

2.5 A tantermi oktatás során az osztályok keveredését – amennyiben ez lehetséges – elkerüljük. A szaktantermek – művészetek (ének-zene, vizuális kultúra), biológia, kémia, informatika, testnevelés- és a nyelvi bontótermek kivételével az osztályok a tanítási nap során ugyanazt a termet használják. Amennyiben ez nem megoldható, az osztályok váltása között a tantermek előtt kézfertőtlenítő folyadék kerül kihelyezésre, amelynek használata kötelező.

2.6 A tornatermi órák után gondot fordítunk a sporteszközök fertőtlenítésére.

2.7 A nagy létszámú tanuló, vagy pedagógus, vagy szülő egyidejű jelenlétével járó (pl. osztálykirándulások, szalagavató bál, karácsonyi műsor a templomban, stb.) rendezvények a mindenkor érvényben lévő rendeletekben meghatározott egészségvédelmi intézkedések (távolságtartás, maszkviselés, kézfertőtlenítés, szellőztetés) és létszámkorlátozás mellett kerülnek megrendezésre. A 60/2021. (II.12.) Kormányrendelet értelmében ezeken védettségi igazolvány felmutatása mellett lehet részt venni.

2.8 A személyes megjelenéssel járó szülői értekezleteket csak a járványügyi előírások betartása mellett tartunk meg. Minden további fontos információt az e-naplón keresztül, e-mailben az általunk használt Microsoft Teams felületén, szükség szerint honlapunkon juttatunk el a szülőknek.

# 3. EGÉSZSÉGÜGYI SZEMPONTBÓL BIZTONSÁGOS KÖRNYEZET KIALAKÍTÁSA

3.1 Az intézményünkbe a tanulók három bejáraton keresztül jöhetnek be – alsó tagozat hagyományos udvari gyülekező és sorakozó után a büfé felől, a felső tagozat a porta felőli főbejáraton fél nyolctól folyamatosan (szükség szerint negyed nyolctól), a gimnáziumi tanulók pedig a tornaterem felőli bejáratnál szintén fél nyolctól folyamatosan – mindhárom bejáratnál vírusölő hatású kézfertőtlenítőt biztosítunk, annak használatára felhívjuk a figyelmet. Az intézménybe érkezéskor, étkezések előtt és után, szünetek után, mosdóhasználat előtt és után mindenki belépő alaposan mosson kezet vagy fertőtlenítse a kezét.

3.2 A szociális helyiségekben biztosítjuk a fertőtlenítő kézmosási lehetőséget, kéztörlésre papírtörlők vagy elektromos szárítók kerültek kihelyezésre.

3.3 Kiemelt figyelmet fordítunk az alapvető higiénés szabályok betartatására és betartására. Az egyes tevékenységeket megelőzően és azokat követően fertőtlenítő kézmosásra hívjuk fel a figyelmet, biztosítva a személyes tisztaságot.

3.4 A személyi higiéne alapvető szabályairól a tanulók részletes, az adott korosztálynak megfelelő szintű tájékoztatást kapnak az első tanítási napon osztályfőnöki óra keretében. Felhívjuk a gyermekek figyelmét az úgynevezett köhögési etikett betartására: papírzsebkendő használata köhögéskor, tüsszentéskor, majd a használt zsebkendő szemetes kukába dobása és alapos kézmosás, esetleg kézfertőtlenítés.

3.5 A köhögéssel, tüsszentéssel a különböző felületekre került vírus inaktiválása érdekében fokozottan ügyelünk az intézmény tisztaságára, a napi fertőtlenítő takarítás (termekben, a folyosókon és a szociális helyiségekben) elvégzésére. A napi fertőtlenítő takarítás során kiemelt figyelmet fordítunk arra, hogy a kézzel gyakran érintett felületek (ilyenek a padok, asztalok, székek, az ajtó-, ablakkilincsek, korlátok, villany- és egyéb kapcsolók, mosdók csaptelepei, WC lehúzók, stb.), valamint a padló és a mosható falfelületek vírusölő hatású szerrel fertőtlenítésre kerüljenek.

3.6 A takarítást, fertőtlenítést úgy szervezzük meg, hogy az a gyermekek, tanulók egészségét ne veszélyeztesse. A takarítást végző dolgozók részére megfelelő védőeszköz áll rendelkezésre.

3.7 Zárt térben a kórokozók koncentrációjának csökkentése érdekében kiemelt figyelmet fordítunk a folyamatos vagy rendszeres, fokozott intenzitású természetes szellőztetésre, mely vonatkozik minden zárt térre, így a folyosókra, valamint a szociális helyiségekre is. A helyiségek ablakát időjárás és környező forgalom függvényében lehetőség szerint nyitva tartjuk.

# 4. ÉTKEZTETÉSRE VONATKOZÓ SZABÁLYOK

4.1 Fokozottan ügyelünk az étkezés helyszínének tisztaságára, rendszeres fertőtlenítésére. A felületek tisztításakor ügyelünk a környezet vírusmentességének a megőrzésére, a munkafolyamatok megfelelő szétválasztásával, valamint gyakoribb fertőtlenítéssel.

4.2 Étkezés előtt és után kiemelt figyelmet fordítunk a gyermekek alapos kézfertőtlenítős kézmosására.

4.3 Az étkezéseket igyekszünk úgy megszervezni, hogy az osztályok keveredése minimális legyen, és sorban állás esetén a védőtávolság betartható legyen.

4.4 Az étteremben az asztalokon elhelyezett, közös használatú eszközök tisztántartására, fertőtlenítésére fokozottan figyelünk. Az eszközök megfelelő számban kerülnek kihelyezésre, azok más asztalhoz átadásának elkerülése érdekében.

4.5 Fokozottan figyelünk a gyermekek által használt edények, evőeszközök, poharak, tálcák megfelelő hatásfokú fertőtlenítő mosogatására, a tiszta evőeszközök, poharak, tányérok, tálcák cseppfertőzéstől védett tárolására, önkiszolgáló rendszerben történő tálalásnál az evőeszközök, tányérok, poharak gyermekek általi tapogatásának elkerülésére. Az asztalon lévő asztalterítőket naponta többször fertőtlenítő folyadékkal letöröljük.

4.6 Az étkeztetést végző személyzet számára vírusölő hatású, alkoholos kézfertőtlenítőt biztosítunk, rendszeres használatára fokozott hangsúlyt helyezünk.

4.7 Az iskolai büfénél és az ebédlőben a sorban állásnál törekszünk a védőtávolság betartását.

# 5. ISKOLA EGÉSZSÉGÜGYI ELLÁTÁS SZABÁLYAI

5.1 Az iskolai szűrővizsgálatok és az iskola-egészségügyi ellátás során az egyéb egészségügyi ellátásra vonatkozó szabályokat szükséges betartani. Ennek megfelelően, amennyiben az egészségügyi ellátás korlátozásának elrendelésére nem kerül sor, a szűrővizsgálatokat, és egyéb feladatokat maradéktalanul el kell végezni. Ezen feladatok elvégzése az iskolavezetéssel egyeztetett terv szerint történik.

5.2 A járványügyi készültség időszakában az iskola-egészségügyi ellátás védőnői vonatkozásban *az iskola-egészségügyi ellátásról* szóló 26/1997. (IX.3.) NM rendelet 3. sz. melléklete, az egyeztetett munkaterv, az oktatási intézményekre vonatkozó, valamint a járványügyi helyzetnek megfelelő eljárásrend alapján történik, mely feltételezi a pedagógus, a védőnő, az iskolaorvos és a tanuló folyamatos együttműködését.

5.3 A személyes találkozást igénylő teendők esetében – védőnői szűrővizsgálatok, tisztasági vizsgálatok, védőoltások, védőnői fogadóóra – a feladatok elvégzése a fenti járványügyi óvintézkedések (személyi higiéné, a használt eszközök fertőtlenítése, szellőztetés, zsúfoltság kerülése, maszkhasználat) figyelembe vételével történik. Megfelelő szervezéssel (időbeli ütemezés, pontos időpont megadásával) az eltérő osztályokban tanulók közötti találkozások számát csökkentjük.

5.4 Az egészségügyi ellátás során be kell tartani az infekciókontroll szabályokat (a koronavírustól függetlenül is), különös tekintettel az új koronavírus járvánnyal kapcsolatban az NNK által kiadott, a járványügyi és infekciókontroll szabályokat tartalmazó Eljárásrendben részletezett utasításokat. A szűrővizsgálatok helyszínén (iskolaorvosi rendelő/védőnői szoba/szűrővizsgálati helyiség, védőnői tanácsadó) biztosítjuk a szappanos kézmosás és a kézfertőtlenítés lehetőségét, gondoskodunk a fertőtlenítőszeres takarításról és a gyakori szellőztetésről.

5.5 Amennyiben az egészségügyi ellátás során a gyermeknél fertőzés tünetei észlelhetők, jelen tájékoztató „*Teendők beteg személy esetén*” pontja szerinti intézkedések megtétele szükséges, mely egyidejűleg kiegészítendő a vizsgálatok felfüggesztésével, a helyiség és az eszközök fertőtlenítésével, és alapos szellőztetéssel.

# 6. TANULÓI HIÁNYZÁSOK KEZELÉSE

6.1 Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt és erről orvosi igazolással rendelkezik, amelyet bemutat, esetleges hiányzását igazolt hiányzásnak kell tekinteni. Igazolt hiányzásnak tekintendő továbbá, ha a tanuló hatósági karanténba kerül a részére előírt karantén időszakára.

6.2 Fent nevezett időszakban a tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett részt vehet az oktatásban.

6.3 A gyermek, a tanuló távolmaradásával kapcsolatos valamennyi szabály a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletben foglaltak szerint érvényes, azok betartása szerint szükséges eljárni. **Ennek értelmében** (51§ (2) bekezdés c) pont) **az intézményvezetőnek alapos indok esetén kell a tanulói távolmaradást igazoltnak tekinteni. Ilyen alapos indoknak tekinthető a járványhelyzetből fakadó alapos ok is. Ez azonban csak igazgatói engedéllyel lehetséges előzetes kérelem alapján, amelyben rögzítésre kerül az alapos indok és az előre várható időszak megnevezése is. Felhívjuk a Szülők figyelmét, hogy amennyiben gyermeke túllépi a 250 óra hiányzást, osztályozó vizsgára kötelezhető.**

# 7. TEENDŐK BETEG SZEMÉLY ESETÉN

7.1 Amennyiben egy gyermeknél, pedagógusnál, vagy egyéb dolgozónál fertőzés tünetei észlelhetők, haladéktalanul el kell őt különíteni (gimnázium felőli bejárat szélfogó része) egyúttal értesítjük az iskolaegészségügyi orvost, aki az érvényes eljárásrend szerint dönt a további teendőkről. Gyermek esetén a szülő/gondviselő értesítéséről is gondoskodunk, akinek a figyelmét felhívjuk arra, hogy feltétlenül keressék meg telefonon a gyermek háziorvosát/házi gyermekorvosát. Azt követően az orvos utasításainak alapján járjanak el.

7.2 A beteg gyermek felügyeletét ellátó személynek kesztyű és maszk használata kötelező.

7.3 Amennyiben felmerül a COVID-19 fertőzés gyanúja, fontos, hogy megfelelő felkészültséggel rendelkező egészségügyi dolgozó kerüljön értesítésre. A háziorvos, házi gyermekorvos, illetve a kezelőorvos jogosult a COVID-19 fertőzés gyanújára vonatkozóan nyilatkozni. Amennyiben fennáll a gyanú, nekik kötelességük az NNK által kiadott aktuális eljárásrendnek megfelelően ellátni a beteggel kapcsolatos teendőket.

7.4 A gyermek az iskolába kizárólag orvosi igazolással térhet vissza, melyet az intézmények el kell fogadnia, azt saját hatáskörben nem bírálhatja felül. Az igazolást a közösségbe visszatérés napján, érkezéskor azonnal az igazgatóhelyetteseknek kell leadni.

7.5 Amennyiben krónikus betegséggel élő gyermek az új koronavírus okozta járványügyi helyzet miatt speciális eljárást, védelmet igényel, erről a kezelőorvosnak kell döntenie, mely alapján a szükséges intézkedéseket meg kell tenni.

# 8. INTÉZKEDÉSEK FERTŐZÉSSEL ÉRINTETT INTÉZMÉNYEK ESETÉBEN

8.1 Annak érdekében, hogy szükség esetén iskolánk felkészült legyen a munkarend átalakítására, nyomon követjük az Oktatási Hivatal honlapján közzétételre kerülő módszertani ajánlást.

8.2 Az NNK - a területi népegészségügyi hatóság, azaz a Megyei/Fővárosi Kormányhivatal népegészségügyi feladatkörben eljáró járási/kerületi hivatala által elvégzett járványügyi vizsgálat és kontaktkutatás eredménye alapján - az EMMI Köznevelésért Felelős Államtitkárságát tájékoztatja azon köznevelési intézmények, illetve feladat ellátási helyek alapadatairól, amelyekről bebizonyosodik, hogy az intézménnyel jogviszonyban álló tanuló, pedagógus vagy egyéb személy tesztje koronavírus-pozitív.

8.3 Az adatok alapján az EMMI és az NNK közösen megvizsgálja, hogy szükséges-e elrendelni az intézményben más munkarendet. Az intézményben a tantermen kívüli, digitális munkarend bevezetéséről az Operatív Törzs dönt. Az intézmény a jogszabályok alapján arra jogosult szervtől haladéktalanul tájékoztatást kap a döntésről. Az átállást okozó állapot megszűnése után az intézmény jelzést kap arra, hogy térjen vissza a normál munkarend szerinti oktatás folytatására. A további népegészségügyi döntéseket az NNK és az érintett szervezetek hozzák meg és hajtják végre.

8.4 A tantermen kívüli, digitális munkarendben a nevelés-oktatás, a tanulási folyamat ellenőrzése és támogatása a pedagógusok és a tanulók online vagy más, személyes találkozást nem igénylő kapcsolatában – elsősorban digitális eszközök alkalmazásával – történik. A tanulók a tantermen kívüli, digitális munkarend elrendelését követő naptól az iskolát oktatási célból nem látogathatják.

8.5 Amennyiben iskolánkban átmenetileg elrendelésre kerül a tantermen kívüli, digitális munkarend, a szülők támogatása érdekében a gyermekfelügyeletet előzetes regisztrációs felmérés alapján szervezzük meg.

8.6 A gyermekfelügyelet során a gyermekétkeztetési feladat ellátójának változatlanul biztosítania kell az étkeztetést, ill. a központi rendelkezéseket követjük.

# 9. KOMMUNIKÁCIÓ

9.1 Intézményünk csak hiteles forrásokból tájékozódik, és ennek fontosságára hívjuk fel a szülők, a diákok és az iskola közösségéhez tartozók figyelmét is. Az oktatással kapcsolatos híreket a www.kormany.hu és a www.oktatas.hu felületein követjük. Az oktatást befolyásoló egyéb hírekről a <https://koronavirus.gov.hu/intezkedesek> forrásból tájékozódunk.

# Tantermen kívüli, digitális munkarend szerint alapfeladat-ellátásrendjének és ellenőrzésének eljárásrendje

# 

**A tanév során két esetben változhat a nevelő-oktató munka menete, ha**

* 1. **a járványügyi helyzet országos szintű intézkedés bevezetését indokolja, ebben az esetben a Köznevelési Államtitkárság,**
  2. **vagy az intézményben, az intézmény környezetében alakul ki olyan járványügyi helyzet, amely ezt indokolja, ebben az esetben az Operatív Törzs döntése alapján a szaktárca rendeli el a helyben követendő szabályokat. Ez eltérhet a környező települések vagy az adott település más intézményeinek munkarendjétől.**

**Amennyiben szükségessé válik, az oktatást visszavonásig digitális munkarendben végezzük.**

**1. Iskolánk a Microsoft Teams rendszerét alkalmazza, használja.**

**2. A legfontosabb tájékoztatási, kommunikációs eszközeink ebben a rendkívüli helyzetben: e-napló, e-mail, Microsoft Teams felülete, telefon. Nevelőtestületi értekezleteket, szülői értekezleteket, fogadó órákat online módon a Teams felületén tartunk.**

**3. Az ügyelet felmérését online regisztrációval oldjuk meg, melyről időben tájékoztatjuk a szülőket.**

**4. Digitális munkarend kihirdetése esetén iskolánk Digitális Házirendje lép életbe.**

**Vecsés, 2021. 09.27.**

**-------------------------------**

**Osikoviczné Csendesi Mária**

**ig.**